 في سياق حرب المحروقات التي تجري “لوبي” الشركات الفاعلة في القطاع وبين جهة في الحكومة ، والتي اشتعلت مؤخرا بعد الرأي الذي تقدمه به مجلس المنافسة بخصوص تسقيف المحروقات، “كود” اختارت أن تحاور الطرفين. نبداو مع رئيس تجمع مستوردي النفط، عادل الزيادي، اللي كيشوف بلي قرار تسقيف ماشي قرار اقتصادي وبأن كلام الوزير لحسن الداودي، الوزير المنتدب لدى رئيس الحكومة المكلف بالشؤون العامة والحكامة، بهذا الخصوص ميمكنش “يتفقو معه الفاعلين فالقطاع لأن قراره غير اقتصادي”. اليكم نص الحوار: -بداية مرحبا بك في موقع “كود”، في إطار سلسلة حوارات تحترم مختلف الآراء حول القضايا الشائكة فالبلاد. “أول سؤال كيتبادر لذهن المتتبع المغربي لهاد “الحرب” لي نايضا على قطاع المحروقات ومشروع قرار تسقيف الأسعار، هو علاش نتوما ضد هاد القرار؟ -الزيادي: نحن ضد أي تدخل للدولة في الأسعار لأن هادشي عشناه وعشنا فيه مشاكل وتسقيف يعني نفسخو كاع الاتفاقات لي درنا مع تحرير السوق ومن بين التزامات كبيرة لي خدينا مع الحكومة منذ تحرير اسعار المحروقات سنة 2014: أولا الاستثمار في طاقة التخزين الجديدة، ثانيا شراء واستيراد المخزون الاستراتيجي ، رابعا التزمنا بتطوير الشبكة في جميع انحاء المغرب، خامسا توقيع عقود ارباب المحطات باش يكونو يتوافقو مع نظام تحرير السوق، خامسا درنا باش ندير اشعارات الاسعار، وسادسا تغيير الاسعار تلقائيا من عند الشركات من المقر الرئيسي . هادشي كولو كيكلف ميزانية كبيرة ووقت كبير وعقود حول 2500 محطة لكن اليوم كيطلبونا نرجعو الوراء. يعني نرجعو للمقاصة ونرجعو للدعم ونرجعو للعجز ديال الميزانية بـ35 مليار دهم لي كايكون فاش تتكون الاسعار مدعمة، والشركات غايكون عندها تراكم ديال المديونية فصندوق المقاصة. لذلك كنقولو بأن هاد طلب ديال تسقيف مفهمناش ومعندوش اساس اقتصادي ومجلس المنافسة جاب نفس الرأي ولي موضوعي ومهني ودخل فبزاف ديال التفاصيل والمبررات. -“كود”: واش قرار التسقيف سياسي؟ وما حقيقة الأرباح اللي كيقول الوزير كتحققوها؟ -الزيادي:الداودي باغي يدير ضربة سياسية وهادا ماشي تسقيف هذا سميتو تحديد الاسعار حيث الحكومة كل 15 يوم غاتخرج السعر هادي هي الحقيقة لي غادي تخلق لينا مشاكل أرباب محطات الوقود. تركيبة الأسعار قبل تحرير السوق متجاوزة، لأنها تركيبة لسنو 1979 يعني كترجع ل لـ22 عام هادشي ديال جوج دراهم ولا 10 دراهم الارباح غير خرايف، لأن قطاع المحروقات كله فهاد السنوات لي دازت كيدخل 4 ملايير دراهم ديال الناتج اللي كيخلص عليه الضريبة أكبر مساهم في الضرائب المباشرة والضريبة على الاستهلاك الداخلية والضريبة على القيمة المضافة، أي بـ25 مليار دهم فالسنة لي كتجيبها شركات البترول. هاد الضرائب كاملة كنخلصوها للجمارك قبل مادخل الباخرة للمغرب. كود: واش هادشي بسبب أزمة لاسامير؟ -الزيادي:لا لا معندهاش علاقة ب لاسامير. فاش كانت لاسامير كانت الاسعار أغلى من دبا، وقيمة الشراء من لاسامير أكبر من الخارج. لو كانت لديها تنافسية كاع مغاتكون مشاكل ومتخليش مديونية ديال 40 مليار درهم. كود: واش فعلا هاد الحرب على التسقيف هو بمثابة ضغوط باش ميدخلوش 22 شركة جديدة لسوق المحروقات فالمغرب؟ -الزيادي :لا لا هذا امر غير صحيح، لأنه لي كاين هو أن بعض الاشخاص والشركات قدموا طلبات ووزارة الطاقة والمعادن عطاتهم موافقة مبدئية باش يديرو محطات الوقود ومحطات التخزين. فهاد الوضع غايولي عندنا فوضى فالقطاع، لأنه اي واحد غايجي يدير شركة ويدير 10 محطات بجودة ناقصة ديال المواد. حنا كنقولو خاص تبقا المعايير قاصحة، وناس كيشوفو المحطات ديالنا كيف دايرين كاينين فيهم لي حسن من أوربا. كود: واش تشاور معكم رباح قبل ما يعطي موافقة للشركات الجديدة؟ لا متشاورش معانا.. وهو عطاهم الموافقة لأغراض اخرى. وكاين مشكل ديال ان بعضهم كايدير “كونتربوند”. وها الفوضى لي غاتولي فالقطاع ممزياناش. ثانيا ما هي القيمة المضافة ديال هاد الشركات. كود: كاين لي كيقول بلي نتوما كاديرو احتكار فقطاع المحروقات ومبغيتوش يدخلو شركات جديدة.. شنو ردكم؟ كاينين 20 شركة شغالة فقطاع المحروقات، ماشي 5 ولا 3، يعني لي كيقول بلي مكايناش منافسة راه كيخربق. والشركات لي مغاتجيب قيمة مضافة معندها مادير فالبلاد. مكاينش احتكار فالمازوط. كود: هناك اتهامات من المهمة الاستطلاعية للشركات بـ”تحقيق ارباح كبيرة” ولكن نتوما مزال مبغيتوش تخفظو الارباح؟ -الزيادي: هاد المهمة الاستطلاعية كاملة سياسية، ومجلس المنافسة لي خبير فهادشي راه عطا الرأي. واش حنا غانكونو حسن من مجلس المنافسة، لي شافو كاع القطاعات وتلاقاو الوزراء المعنيين. الأسعار فالمغرب هي أضعف الأسعار فالمحيط ديالنا، وها نتوما دخلو للانترنت شوفو فرنسا وايطاليا. كود: واش كاينا امكانية توافقو مع الوزير الداودي حول تسقيف الاسعار؟ -الزيادي:حنا ممتافقينش مع الوزير لأن القرار ماشي اقتصادي. هو بغا يقول ناس ديال الحزب، بأنه باغي يدير تدخل فقطاع المحروقات وهو بدا كيتدخل باش يحدد الأسعار. راه ميمكنش نتافقو مع الداودي على شي حاجة ماشي معقولة اقتصاديا وميمكنش نمشيو معه فشي حاجة ماشي فمصلحة البلاد. ونتوما شفتو كانو تدخلات ضد الاقتصاد المغربي وكاين شركات كلاو العصا وتراجعو على الاستثمار. اعتقد أنه من الصعب يخرج قانون التسقيف رغم تصميم الوزير الداودي. 
رئيس تجمع مستوردي النفط لـ”كود”:مامتفقنيش مع الداودي حيث التسقيف قرار ماشي اقتصادي والرباح متشاورش معانا فدخول شركات جديدة